U Beogradu osnovan pokret “Slobodni građani Srbije” za čijeg je predsednika izabran bivši zaštitnik građana i predsednički kandidat Saša Janković.

00:00 Izvor: N1

Osnivačkoj skupštini prisustvovala su 62 osnivača pokreta, među kojima su i glumac Nikola Đuričko, muzičari Vlado Georgiev i Vasil Hadžimanov, advokat Božo Prelević i sociolog Ratko Božović.

POVEZANA VEST Predstavnici opozicije čestitali Jankoviću osnivanje pokreta

Potpisan je osnivački akt i usvojen je statut pokreta, dok je za predsednika izabran Saša Janković kojeg su podržali svi prisutni, osim njega samog koji je bio uzdržan.

"“Sada imamo posla. Pokret će vratiti osmeh na lica građana i građanki. Radićemo i uraditi uspešan posao. Okupili smo se zarad ozdravljena društva koje je duboko podoljeno. Imamo mnogobrojne ciljeve koje ćemo ispuniti zahvaljujući demokratičnosti koju smo i danas, ovde na osnivačkoj skupštini, pokazali. Ustav zavisi od svakog pojedinačno i od svih nas zajedno. Počastvovan sam što sam izabran za predsednika pokreta i verujem da ćemo vrlo brzo reći da je Srbija bolje mesto za život", poručio je Janković.

Janković je novinarima rekao da će sarađivati sa svima koji dele ciljeve pokreta, ali ne i sa onima koji otvoreno ili prikriveno podržavaju politiku aktuelne vlasti.

Izvor: Tanjug/Sava Radovanović

Prema njegovim očekivanjima, pokret će se širiti, ali je Janković istakao da neće dozvoliti da se na bilo koji nači okrnji ili diskvalifikuje jezgro koje je danas formirano. On je najavio formiranje etičke komisije pokreta i otvaranje kancelarija u svim mestima u Srbiji.

"Danas je formiran Nacionalni pokret", kazao je Janković i istakao da su osnivačkoj skupštini pored predstavnika iz Beograda prisustvovali i predstavnici iz Bora, Niša, Leskovca.

"Uspeh zavisi od svakog od nas zajedno, ali i svih nas pojedinačno", rekao je Janković.

Upitan da li će pokret učestvovati na lokalnim izborima u Beogradu, koji bi trebalo da budu iduće godine, Janković je rekao da će o tom, kao i svim drugim pitanjima odlučiti Predsedništvo pokreta.

"Dozvolite nam da udahnemo. Od sutra već počinjemo rad", rekli su i neki od članova Predsedništva.

Za članove Predsedništva pokreta “Slobodni građani i građanke Srbije” izabrani su Aida Ćorović, Srđan Škoro, Goran Marković i Dušan Teodorović.